Projektas



KĖDAINIŲ RAJONO SAVIVALDYBĖS TARYBA

# SPRENDIMAS

**DĖL** **INFRASTRUKTŪROS OBJEKTŲ PERĖMIMO NEATLYGINTINAI**

**KĖDAINIŲ RAJONO SAVIVALDYBĖS NUOSAVYBĖN**

**TVARKOS APRAŠO PATVIRTINIMO**

2019 m. kovo 19 d. Nr. SP-64

Kėdainiai

Vadovaudamasi Lietuvos Respublikos vietos savivaldos įstatymo 6 straipsnio 3, 30, 32 punktais, 16 straipsnio 2 dalies 26 punktu, 4 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu, 12 straipsnio 1 dalimi, Kėdainių rajono savivaldybės taryba n u s p r e n d ž i a:

Patvirtinti Infrastruktūros objektų perėmimo neatlygintinai Kėdainių rajono savivaldybės nuosavybėn tvarkos aprašą (pridedama).

Šis sprendimas per vieną mėnesį nuo sprendimo įteikimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų apygardos administraciniam teismui bet kuriuose šio teismo rūmuose.

Savivaldybės meras

Audronė Naujalienė Ovidijus Kačiulis Dalius Ramonas Rūta Švedienė

2019-03- 2019-03- 2019-03- 2019-03-

Kėdainių rajono savivaldybės tarybos

2019 m. d. sprendimo Nr. TS-

priedas

**INFRASTRUKTŪROS OBJEKTŲ PERĖMIMO NEATLYGINTINAI**

**KĖDAINIŲ RAJONO SAVIVALDYBĖS NUOSAVYBĖN TVARKOS APRAŠAS**

**I SKYRIUS**

**BENDROSIOS NUOSTATOS**

1. Infrastruktūros objektų perėmimo neatlygintinai Kėdainių rajono savivaldybės nuosavybėn tvarkos aprašas (toliau – Tvarkos aprašas) reglamentuoja fiziniams ar juridiniams asmenims nuosavybės teise priklausančių, naujai įrengtų savivaldybės teritorijoje infrastruktūros objektų perėmimo neatlygintinai Savivaldybės nuosavybėn organizavimą. Sodininkų bendrijų teritorijose esantys infrastruktūros objektai perimami Lietuvos Respublikos sodininkų bendrijų įstatymo nustatyta tvarka.

2. Infrastruktūros objektai – vietinės reikšmės keliai ir gatvės su priklausiniais (šaligatviais, gatvių apšvietimo, lietaus nuotekų tinklais, pralaidomis ir kt.) ar be jų, įrengti naujuose gyvenamuosiuose kvartaluose ir įregistruoti Nekilnojamojo turto registre ir jų baigtumas 100 proc., su jų naudojimui pagal paskirtį priskirtu (reikalingu) žemės sklypu.

3. Komisija – Administracijos direktoriaus įsakymu sudaryta nuolatinė komisija spręsti klausimams ir teikti pasiūlymams dėl infrastruktūros objektų perėmimo iš fizinių ar juridinių asmenų tikslingumo. Komisijos veiklą reglamentuoja Administracijos direktoriaus įsakymu patvirtintas Komisijos darbo reglamentas.

4. Sprendimą dėl infrastruktūros objektų perėmimo Savivaldybės nuosavybėn priima Savivaldybės taryba.

5. Infrastruktūros objektai iš fizinių ar juridinių asmenų Savivaldybės nuosavybėn perimami tik neatlygintinai (toliau – nuosavybėn).

**II SKYRIUS**

**INFRASTRUKTŪROS OBJEKTŲ PERĖMIMO TVARKA**

6. Infrastruktūros objektai perimami Savivaldybės nuosavybėn, jeigu jie neišnuomoti, nesuteikti neatlygintinai naudotis kitiems asmenims, neįkeisti, neareštuoti, nėra teisminio ginčo objektas ar kitaip apribota disponavimo teisė.

7. Infrastruktūros objektai perimami Savivaldybės nuosavybėn tik kartu su jų naudojimui pagal paskirtį priskirtu (reikalingu) žemės sklypu ir atitinka šiuos reikalavimus:

7.1. esantys savivaldybės miestų ir miestelių plėtros zonose, nustatytose bendraisiais ir specialiaisiais planais, patvirtintais Kėdainių rajono savivaldybės tarybos sprendimais;

7.2. infrastruktūros objektas jungiasi prie esamų įrengtų ir Nekilnojamojo turto registre įregistruotų komunikacijų;

7.3. infrastruktūros objektas teisės aktų nustatyta tvarka pripažintas tinkamu naudoti, jo baigtumas 100 proc., įregistruotas Nekilnojamojo turto registre ir atitinka visus jo įrengimui keliamus reikalavimus, nustatytus teisės aktuose;

7.4. naujai įrengtame gyvenamajame kvartale užstatyta ne mažiau kaip 50 proc. visų suplanuotų užstatyti teritorijų;

8. Fizinis ar juridinis asmuo (jo įgaliotas atstovas) prašymą perduoti Savivaldybės nuosavybėn jam nuosavybės teise priklausančius infrastruktūros objektus, pateikia Savivaldybės administracijos direktoriui. Prašyme nurodoma:

8.1. infrastruktūros objekto duomenys (vieta, įrengimo data, techninės charakteristikos, unikalus numeris);

8.2. siūlomo objekto vertė, pagal perdavimo metu galiojančią vidutinę rinkos vertę, įrašytą Nekilnojamojo turto registro išraše;

8.3. bendra informacija apie savininką (fizinio asmens vardas, pavardė, gyvenamoji vieta, kontaktiniai duomenys; juridinio asmens pavadinimas, kodas, buveinė, kontaktiniai duomenys);

8.4. kita, savininko (jo įgalioto atstovo) nuomone, svarbi informacija;

8.5. prašymo surašymo data, pridedamų dokumentų sąrašas.

9. Su prašymu savininkas (jo įgaliotas atstovas) pateikia šiuos dokumentus:

9.1. Nekilnojamojo turto registro išrašą apie infrastruktūros objekto ir žemės sklypo teisinę registraciją;

9.2. perduodamo turto kadastrinių matavimų bylą;

9.3. inžinerinių tinklų geodezinę nuotrauką;

9.4. techninį projektą kartu su sąmatomis (tais atvejais, kai šie dokumentai yra privalomi);

9.5. statybą leidžiantį dokumentą ir objekto pripažinimo tinkamu naudoti aktą (tais atvejais, kai šie dokumentai yra privalomi);

9.6. nepriklausomos akredituotos laboratorijos infrastruktūros objekto kokybės tyrimus;

9.7. dokumentus, susijusius su infrastruktūros objekto statyba ir eksploatavimu (objekto projektavimo sąlygų sąvadą, techninį darbo projektą, statybos projektavimo ir rangos sutartį, statybos darbų žurnalą, inžinerinių tinklų apžiūros ir išbandymo aktus, atsiskaitymo su rangovais dokumentus ir kt.);

9.8. juridinio asmens registracijos pažymėjimą ir įstatus (išskyrus atvejus, kai savininkas yra fizinis asmuo);

9.9. įgaliojimą, patvirtinantį atstovo teises, jeigu prašymą pateikia savininko įgaliotas atstovas;

9.10. perduodant nuotekų siurblines reikalinga pateikti sutarties su elektros energijos tiekėju dėl elektros energijos naudojimo siurblių darbui užtikrinti kopija.

10. Savininkas (jo įgaliotas atstovas) Administracijos direktoriui pateikia Tvarkos aprašo 9 punkte nurodytų dokumentų teisės aktų nustatyta tvarka patvirtintas kopijas.

11. Administracijos direktorius gali prašyti savininką (jo įgaliotą atstovą) pateikti dokumentų originalus.

12. Administracijos direktorius gautą prašymą paveda svarstyti Komisijai. Komisija patikrina infrastruktūros objekto techninę būklę ir Tvarkos aprašo 8 ir 9 punktuose nurodytus dokumentus per 3 mėnesius nuo jų gavimo dienos ir priima rekomendacinio pobūdžio siūlymą, kurį pateikia Administracijos direktoriui. Atsižvelgdamas į Komisijos siūlymą, Administracijos direktorius teikia Tarybai sprendimo projektą ir raštu apie tai informuoja objekto savininką.

13. Taryba, apsvarsčiusi pateiktą sprendimo projektą, priima sprendimą. Tuo atveju, jeigu Taryba nusprendžia infrastruktūros objektą perimti Savivaldybės nuosavybėn, įgalioja Administracijos direktorių pasirašyti visus su infrastruktūros objekto perėmimu susijusius dokumentus.

**III SKYRIUS**

**BAIGIAMOSIOS NUOSTATOS**

14. Šalių ginčai sprendžiami abipusiu derybų būdu, o nesusitarus – Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kėdainių rajono savivaldybės tarybai

**AIŠKINAMASIS RAŠTAS**

**DĖL** **INFRASTRUKTŪROS OBJEKTŲ PERĖMIMO NEATLYGINTINAI**

**KĖDAINIŲ RAJONO SAVIVALDYBĖS NUOSAVYBĖN**

**TVARKOS APRAŠO PATVIRTINIMO**

2019 m. kovo 8 d.

Kėdainiai

**Parengto sprendimo projekto tikslai:**

Patvirtinti Infrastruktūros objektų perėmimo neatlygintinai Kėdainių rajono savivaldybės nuosavybėn tvarkos aprašą.

**Sprendimo projekto esmė, rengimo priežastys ir motyvai:**

Savivaldybė iš privačių ir juridinių asmenų gauna prašymus dėl infrastruktūros objektų perdavimo savivaldybei. Ši sritis nėra reglamentuota teisė aktais, todėl siūloma patvirtinti Infrastruktūros objektų perėmimo neatlygintinai Kėdainių rajono savivaldybės nuosavybėn tvarkos aprašą. Parengtas Tvarkos aprašas reglamentuotų fiziniams ar juridiniams asmenims nuosavybės teise priklausančių, naujai įrengtų savivaldybės teritorijoje infrastruktūros objektų **perėmimo neatlygintinai** Savivaldybės nuosavybėn organizavimą.

Infrastruktūros objektai – vietinės reikšmės keliai ir gatvės su priklausiniais (šaligatviais, gatvių apšvietimo, lietaus nuotekų tinklais, pralaidomis ir kt.) ar be jų, įrengti naujuose gyvenamuosiuose kvartaluose ir įregistruoti Nekilnojamojo turto registre ir jų baigtumas 100 proc., su jų naudojimui pagal paskirtį priskirtu (reikalingu) žemės sklypu. Administracijos direktoriaus įsakymu būtų sudaryta nuolatinė komisija spręsti klausimams ir teikti pasiūlymams dėl infrastruktūros objektų perėmimo tikslingumo. Sprendimą dėl infrastruktūros objektų perėmimo Savivaldybės nuosavybėn priimtų Savivaldybės taryba.

**Lėšų poreikis (jeigu sprendimui įgyvendinti reikalingos lėšos):** Nėra.

**Laukiami rezultatai:**

Infrastruktūros objektų perėmimo neatlygintinai savivaldybės nuosavybėn reglamentavimas, siekiant perimti turtą ir naudoti jį savivaldybės funkcijoms vykdyti.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *-* | *-* |
| *Finansams* | *-* | *-* |
| *Socialinei aplinkai* | *Išsiplės ir pagerės susisiekimo komunikacijų tinklas* | *-* |
| *Viešajam administravimui* | *Bus užtikrintos didesnės savivaldybės funkcijų įvykdymo galimybės* | *-* |
| *Teisinei sistemai* | *Tinkamai reglamentuotos procedūros* | *-* |
| *Kriminogeninei situacijai* | *-* | *-* |
| *Aplinkai* | *-* | *-* |
| *Administracinei naštai* | *Aiškus teisinis reglamentavimas* | *Tam tikrais atvejais padidės darbuotojų darbo krūvis* |
| *Regiono plėtrai* | *Išsiplės susisiekimo komunikacijų tinklas* | *-* |
| *Kitoms sritims, asmenims ar jų grupėms* | *Didesnės galimybės gyventojų poreikių tenkinimui* | *-* |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Statybos ir turto skyriaus vedėja Audronė Naujalienė